**Επιθετικότητα: ορισμός**. Η έκφραση επιθετικής συμπεριφοράς αποτελεί ένα κοινωνικό πρόβλημα το οποίο εκδηλώνεται σε όλες τις μοντέρνες κοινωνίες. Η επιθετικότητα αναμφίβολα αποτελεί μία συμπεριφορά που συναντάται σε παιδιά προσχολικής ηλικίας και ορίζεται ως κάθε πράξη η οποία κατά τη διάρκεια μιας συμπλοκής, παραβιάζει ή κινδυνεύει να παραβιάσει την σωματική ή ψυχολογική ακεραιότητα ενός ατόμου (Bouchard et al., 1996). Αποτελεί έκφραση του θυμού για την ματαίωση ή την αναβολή εκπλήρωσης μιας ανάγκης ή μιας επιθυμίας. Τα τελευταία χρόνια γίνεται η διάκριση μεταξύ προκλητικής (proactive) και αντιδραστικής (reactive) επιθετικότητας. Η αντιδραστική επιθετικότητα ορίζεται ως μια αμυντική αντίδραση σε ένα απειλητικό ερέθισμα, η οποία περιλαμβάνει έκφραση θυμού, παρορμητικότητας και συναισθηματικής διέγερσης, ενώ ως προκλητική επιθετικότητα νοείται μια ρυθμιζόμενη επιθετική συμπεριφορά η οποία συνειδητά αποσκοπεί στην απόκτηση κάποιας αμοιβής ή κοινωνικής επιρροής σε άλλους (Smithmyer, Hubbard, & Simons, 2000). Ένα παιδί χαρακτηρίζεται επιθετικό όταν η επιθετική συμπεριφορά κρατάει για μεγάλο χρονικό διάστημα, συνοδεύεται από συναισθήματα σκληρότητας, εχθρότητας και μίσους και από αδυναμία ελέγχου της συμπεριφοράς.

**Η εξελικτική πορεία της επιθετικής συμπεριφοράς**. Παιδιά ηλικίας ενός έτους μπορούν να είναι αρκετά βίαια, όταν ένα παιδί έχει ένα παιχνίδι που θέλει το άλλο (Caplan et al., 1991). Παιδιά ηλικίας δύο ετών έχουν τις ίδιες (ή και περισσότερες) συγκρούσεις για παιχνίδια με τα παιδιά ενός έτους, αλλά είναι πιθανότερο να επιλύσουν τις συγκρούσεις με διαπραγματεύσεις. Οι εκρήξεις θυμού που δεν έχουν συγκεκριμένο στόχο γίνονται όλο και λιγότερο συχνές στην ηλικία μεταξύ δύο και τριών ετών, όταν τα παιδιά αρχίζουν να ανταποδίδουν με πράξεις-χτυπώντας ή κλοτσώντας (Goodenough, 1931). Ωστόσο η επιθετικότητα που εκδηλώνεται με βίαιες πράξεις σταδιακά υποχωρεί μεταξύ 3 και 5 ετών και αντικαθίσταται με κοροϊδίες, πειράγματα και βρισιές (λεκτική βία). Αν και οι καυγάδες μεταξύ μεγαλύτερων παιδιών (4 έως 7 ετών) είχε ως κύριο στόχο τον έλεγχο αντικειμένων, διαπιστώθηκε ότι ένα ολοένα αυξανόμενο ποσοστό των εκρήξεων επιθετικότητας είναι εχθρικές συμπεριφορές που κύριο σκοπό τους έχουν να βλάψουν τον αντίπαλο. Μια αιτία αυτής της αύξησης της εχθρικής επιθετικότητας με την πρόοδο της ηλικίας είναι ότι τα μεγαλύτερα παιδιά αρχίζουν να αποκτούν τις δεξιότητες ανάληψης ρόλων, που τους επιτρέπει να καταλαβαίνουν καλύτερα την πρόθεση του άλλου να τα βλάψει (Coie et al, 1991). Τα παιδιά του δημοτικού σχολείου (ειδικά τα αγόρια) δε θα καταδίκαζαν ανεπιφύλακτα αυτή την επιθετικότητα αντίπραξης, θεωρώντας αυτή την ανταπόδοση ως φυσιολογική αντίδραση στην πρόκληση. Τα περισσότερα παιδιά με δυσκολίες συμπεριφοράς, μαθαίνουν και επιλύουν τα προβλήματα πριν να μπουν στο Δημοτικό σχολείο. Τα παιδιά, όμως, που δεν καταφέρνουν να επιλύσουν τέτοιου είδους προβλήματα πριν την είσοδό τους στο Δημοτικό σχολείο, γίνονται, μεγαλώνοντας, βίαιοι έφηβοι. Σύμφωνα με αυτή τη φυσιολογική ανάπτυξη, η περίοδος της προσχολικής ηλικίας αποτελεί την ιδανική περίοδο για την πρόληψη και θεραπεία των περιπτώσεων χρόνιας σωματικής επιθετικότητας.

**Αίτια επιθετικής συμπεριφοράς.** Υπάρχουν πολλές σχολές σχετικά με την αιτιολογία της επιθετικής συμπεριφοράς. Η επιθετικότητα θεωρείται εγγενής αντίδραση του οργανισμού που στοχεύει στην προστασία και την ασφάλειά του. Μία άλλη ερμηνευτική προσέγγιση λέει ότι είναι αποτέλεσμα ενίσχυσης και μίμησης προτύπων που υπάρχουν στο περιβάλλον του παιδιού. Η γονεϊκή συμπεριφορά απέναντι στο παιδί μπορεί, επίσης, να είναι αιτία εκδήλωσης επιθετικής συμπεριφοράς. Οι υπερβολικά αυστηροί γονείς οι οποίοι τιμωρούν συχνά το παιδί ανάλογα με τη δική τους συναισθηματική κατάσταση και δεν αφήνουν περιθώρια συναισθηματικής αντίδρασης και έκφρασης από μέρους του παιδιού, αλλά και οι υπερβολικά παραχωρητικοί γονείς που δεν θέτουν όρια στη συμπεριφορά του παιδιού, καθώς και οι αδιάφοροι γονείς που αγνοούν τελείως ή και απορρίπτουν το παιδί μπορεί να πυροδοτήσουν την εκδήλωση της επιθετικής συμπεριφοράς. Άλλες αιτίες που οφείλονται στο οικογενειακό περιβάλλον αποτελούν η κακοποίηση και παραμέληση των γονέων απέναντι στο παιδί και το άγχος στην οικογένεια (π.χ. έντονα οικονομικά προβλήματα, διαταραγμένες σχέσεις γονέων). Τελικά, το παιδί που εκδηλώνει επιθετική συμπεριφορά προσπαθεί να επικοινωνήσει και να κάνει γνωστή κάποια ανάγκη του. Είναι πιθανό να εκφράζεται ο φόβος και η απογοήτευση για την αποτυχία, για την έλλειψη αποδοχής για τα αισθήματα αναξιότητας και αυτοί οι φόβοι να οδηγούν στην έκφραση του θυμού με τη μορφή της επιθετικής συμπεριφοράς.

**Εκφοβισμός**. Ο εκφοβισμός (bullying) αποτελεί **μορφή επιθετικότητας** που τις τελευταίες δεκαετίες έχει λάβει μεγάλες διαστάσεις τόσο σε διεθνές όσο και σε εθνικό επίπεδο. Ο εκφοβισμός χαρακτηρίζεται από πρόθεση, επανάληψη και ανισορροπία ισχύος μεταξύ του θύματος και του θύτη και έχει ως στόχο την πρόκληση σωματικού ή ψυχικού πόνου σε ένα άτομο πιο αδύναμο, που δεν είναι σε θέση να υπερασπιστεί τον εαυτό του και δεν προκάλεσε τη συγκεκριμένη συμπεριφορά (Olweus, 1993). Ο εκφοβισμός διακρίνεται σε έμμεσο και άμεσο, οι οποίες αποτελούν μορφές του εκφοβισμού. Ο άμεσος μπορεί να περιλαμβάνει ανοιχτές απειλές εναντίον του θύματος, και ο έμμεσος εκφοβισμός είναι περισσότερο συγκαλυμμένος και εκφράζεται συχνά ως κοινωνική απομόνωση ή αποκλεισμός από την ομάδα. Επίσης, στον εκφοβισμό διακρίνονται και είδη, όπως ο **σωματικός** (σπρωξίματα, σκουντήματα, τρικλοποδιές, κλοτσιές κτλ.), ο **λεκτικός** (υβριστικές φράσεις, απειλές προσβολές), ο **σχεσιακός** (εσκεμμένος ή συχνός αποκλεισμός μαθητών από κοινωνικές δραστηριότητες, διάδοση κακοήθων και ψευδών φημών), και ο **συμπεριφορικός** (κλοπή χρημάτων ή άλλων προσωπικών αντικειμένων).

**Αιτιολογία εκφοβισμού**. Το φαινόμενο του εκφοβισμού και της βίας στο σχολείο είναι σύνθετο, ενώ στην εκδήλωσή του συμβάλλει η αλληλεπίδραση ψυχολογικών, οικογενειακών, κοινωνικών, γνωστικών και συναισθηματικών παραγόντων. Ειδικότερα, ρόλο παίζουν: τα ατομικά χαρακτηριστικά των παιδιών (π.χ., ιδιοσυγκρασία, εξελικτική πορεία, τραυματικές εμπειρίες), τα χαρακτηριστικά του οικογενειακού τους περιβάλλοντος (πολύ αυστηρές ή πολύ ελαστικές μέθοδοι ανατροφής, πρότυπα επιθετικής συμπεριφοράς, βία ανάμεσα στους γονείς ή από τους γονείς προς τα παιδιά, ανασφαλής δεσμός του παιδιού με τους γονείς κτλ.), διάφορες πλευρές του σχολικού περιβάλλοντος (ανεπαρκής εποπτεία, συνωστισμός μαθητών, ελλείψεις προσωπικού, φτώχεια ερεθισμάτων κτλ.), το ψυχολογικό κλίμα του σχολείου (ανταγωνιστικό, ελεγκτικό, απρόσωπο, οριοθετεί με εχθρικό τρόπο, προσανατολισμένο στην επίδοση, όχι στις σχέσεις κτλ.), οι πολιτικές του εκπαιδευτικού συστήματος (υπερβολική χρήση της τιμωρίας και της αποβολής ως μέσου πειθαρχίας, δυσανάλογη επιβράβευση κοινωνικά θετικών συμπεριφορών κτλ.), οι στάσεις των ίδιων των παιδιών, των γονέων και των εκπαιδευτικών απέναντι στη βία, ο τρόπος προβολής της βίας από τα μέσα μαζικής ενημέρωσης, γενικότερα κοινωνικά προβλήματα που ενισχύουν τις αντικοινωνικές συμπεριφορές.

**Συχνότητα εκφοβισμού.**  Στην Ελλάδα τα ερευνητικά ευρήματα δείχνουν ότι το 10 – 15 % των παιδιών πέφτουν θύματα εκφοβισμού. Οι μαθητές που ασκούν βία φαίνεται να ξεπερνούν το 5% του συνόλου των μαθητών, ενώ τα αγόρια σε σχέση με τα κορίτσια φαίνεται να εμπλέκονται περισσότερο σε περιστατικά βίας. Τα αγόρια σε σύγκριση με τα κορίτσια εμπλέκονται πιο συχνά σε περιστατικά βίας, σε αναλογία 3 προς 1. Επίσης, έχει παρατηρηθεί ότι τα αγόρια εμπλέκονται περισσότερο σε περιστατικά σωματικής βίας σε σύγκριση με τα κορίτσια, τα οποία επιλέγουν να χρησιμοποιήσουν πιο έμμεσες μορφές εκφοβισμού, όπως διάδοση φημών και κοινωνικό αποκλεισμό από την ομάδα και λεκτική βία. Τα περιστατικά ενδοσχολικής βίας και εκφοβισμού φαίνεται να μειώνονται με την πάροδο της ηλικίας καθώς οι μαθητές εισέρχονται στο Λύκειο, ενώ εκδηλώνονται με μεγαλύτερη συχνότητα στο δημοτικό και στο γυμνάσιο.

**Σχολικός εκφοβισμός στο νηπιαγωγείο;** Είναι γεγονός ότι πολύ λίγες έρευνες έχουν πραγματοποιηθεί σε παιδιά προσχολικής ηλικίας που να μας διαφωτίζουν για την ανάπτυξη της επιθετικότητας κατά τη διάρκεια της προσχολικής ηλικίας (Hasan, Drolet, & Paquin, 2003), αφού το φαινόμενο του σχολικού εκφοβισμού και της θυματοποίησης έχει μελετηθεί κατά κύριο λόγο σε ομάδες παιδιών σχολικής και εφηβικής ηλικίας. Τα πρώτα ερευνητικά δεδομένα υποστηρίζουν ότι η σχολική βία και η θυματοποίηση εμφανίζονται συχνά σε χώρους προσχολικής αγωγής και ότι μπορούν να εκδηλωθούν με διάφορες μορφές (Ladd & Ladd, 1998· Monks et al., 2002). Επιπλέον, σύμφωνα με τη Monks (2002), η προσχολική ηλικία μπορεί να είναι η ηλικία κατά την οποία διαμορφώνονται και προοδευτικά σταθεροποιούνται οι σχέσεις εκφοβισμού (*προπαρασκευαστική περίοδος*). Έτσι, η διερεύνηση των μορφών με τις οποίες εκδηλώνεται η σχολική βία και η θυματοποίηση στους χώρους προσχολικής αγωγής κρίνεται ιδιαίτερα χρήσιμη.

**Ψυχοκοινωνικές επιπτώσεις του εκφοβισμού.** Τα παιδιά που πέφτουν θύματα εκφοβισμού και βίας στο σχολείο είναι δυνατόν να νιώσουν έντονο άγχος και ανασφάλεια,να παρουσιάσουν σχολική άρνηση,να κάνουν πολλές απουσίες από το σχολείο,να οδηγηθούν σε σχολική αποτυχία, να εμφανίσουν μαθησιακές δυσκολίες και ψυχοσωματικά προβλήματα, όπως πονοκεφάλους, πόνους στην κοιλιά, διαταραχές ύπνου, ενούρηση κ.ά.,να παρουσιάσουν φοβίες, κατάθλιψη, ακόμα και απόπειρες αυτοκτονίας. Τα παιδιά-θύτες, αυτά που ασκούν τον εκφοβισμό και τη βία, βρίσκονται σε μεγάλο κίνδυνο να απομακρυνθούν από το σχολείο, να διακόψουν τη σχολική φοίτηση, να εμφανίσουν τάσεις φυγής από το σπίτι, να εξελιχθούν, σε ποσοστό που προσεγγίζει το 50%, σε ενήλικες με αντικοινωνική και παραβατική συμπεριφορά.

**Χαρακτηριστικά του παιδιού που βιώνει εκφοβισμό**. Το παιδί που βιώνει εκφοβισμό διαφέρει με κάποιον τρόπο από τα υπόλοιπα παιδιά: δεν θα το βοηθήσει κάποιος σε περίπτωση ανάγκης, είναι λιγότερο δυνατό, έχει χαμηλή αυτοεκτίμηση, εμφανίζει αδυναμία επίλυσης προβλημάτων, εμφανίζει καταθλιπτικά στοιχεία, παρουσιάζει συναισθηματικές δυσκολίες, βιώνει αίσθημα μοναξιάς, έχει χαμηλές σχολικές επιδόσεις και απουσίες, παρουσιάζει διαταραχές συμπεριφοράς, παρουσιάζει ψυχοσωματικά συμπτώματα, αποφεύγει τη βλεμματική επαφή, βιώνει θυμό, φόβο, ντροπή, ενοχή και μοναξιά.

**Στήριξη του παιδιού που βιώνει εκφοβισμό.** Η στήριξη στο παιδί που δέχεται εκφοβισμό θα πρέπει να είναι πλήρως εναρμονισμένη με τη συναισθηματική κατάσταση του παιδιού. Τα συναισθήματα αυτά θα πρέπει να καταλάβει το παιδί, να τα αποδεχθεί, και να τα αντιμετωπίσει σαν αναμενόμενη αντίδραση σε αυτό που συμβαίνει. Οι στόχοι της στήριξης είναι *η αντίληψη του φαινόμενου από τα παιδιά*, δηλαδή να εξηγούμε και αναλύουμε με απλά και κατανοητά λόγια (για την εκάστοτε ηλικία και νοητικό επίπεδο του κάθε παιδιού) το φαινόμενο του σχολικού εκφοβισμού, αφού η γνώση του προσφέρει σιγουριά και το βοηθάει να σταθεί στα πόδια του απέναντι στο φαινόμενο, *η μη αποκλειστικότητα του παιδιού σε αυτό που βιώνει,* δηλαδή ότι σε αυτή την κατάσταση έχουν βρεθεί και άλλα παιδιά, γεγονός το οποίο λειτουργεί «βοηθητικά» στη συναισθηματική του κατάσταση, η *αποενοχοποίηση* του, ώστε να αντιληφθεί το παιδί ότι «όπως και αν είναι, ότι και αν έχει κάνει» κανείς δεν έχει δικαίωμα να του φερθεί με αυτό τον τρόπο, *η ανάγκη να το μοιραστεί και με κάποιον δικό του*, καθώς συνήθως τα παιδιά από ντροπή, ενοχή και φόβο δε λένε αυτό που τους συμβαίνει, ενώ χρειάζεται να μιλήσουν και να δεχθούν βοήθεια, και η *αποδοχή* από πλευράς του παιδιού του γεγονότος ότι έχει ανάγκη για βοήθεια.

**Χαρακτηριστικά θυτών.** Οι θύτες έχουνανάγκη για κυριαρχία πάνω σε άλλους**,** χαρακτηρίζονταιαπόαδυναμία ελέγχου παρορμήσεων, μειωμένη ικανότητα αυτοελέγχου**,** αδυναμία τήρησης κανόνων και ορίων, ασυνήθιστα χαμηλό άγχος**,** διογκωμένη αυτοεικόνα**,** έλλειψη αίσθησης του μέτρου**,** υψηλή δημοτικότητα και χαμηλή κοινωνική προτίμηση**,** εχθρικότητα απέναντι στο περιβάλλον (ιδιαίτερα σε γονείς και εκπαιδευτικούς)**,** έλλειψη ενσυναίσθησηςκαι χωρίςηθικούς ενδοιασμούς ή τύψεις για τις πράξεις τους.

**Στήριξη του παιδιού που εκφοβίζει.** Στόχος είναι το παιδί να προετοιμαστεί να ακούσει, καθώς μπορεί οποιαδήποτε προσπάθεια προσέγγισης να αποδειχθεί άκαρπη. Για να προετοιμαστεί το παιδί να ακούσει: αναγνωρίζουμε την πιθανή απροθυμία του για συνεργασία, το αφήνουμε να εκφραστεί χωρίς να το κρίνουμε, εστιάζουμε στο παιδί που μας μιλάει και όχι στο άλλο παιδί (στο παιδί που εκφοβίζεται), εκδηλώνουμε ειλικρινές ενδιαφέρον για εκείνο, εξηγούμε το φαινόμενο και δηλώνουμε την διαθεσιμότητα μας να συζητήσουμε γύρω από αυτό που γίνεται. Επόμενα βήματα είναι τα παιδιάνα αποκτήσουν επίγνωση της πράξης τους, να αναλάβουν την ατομική τους ευθύνη, να αποκτήσουν ενσυναίσθηση και να κατανοήσουν τα κίνητρα της πράξης τους.

**Μέτρα για την αντιμετώπιση του εκφοβισμού.** Απαραίτητη είναι η στενή συνεργασία σχολείου και οικογένειας. Η γονεϊκή εμπλοκή κρίνεται κρίσιμη καθώς θα συμβάλλει στην υλοποίηση προγραμμάτων πρόληψης και αντιμετώπισης και στη διατήρηση κλίματος αμοιβαίου σεβασμού και εμπιστοσύνης στην οικογένεια και το σχολείο. Επιπλέον, σημαντική είναι η επιμόρφωση εκπαιδευτικών σε θέματα πρόληψης και ψυχοπαιδαγωγικής παρέμβασης τόσο σε ατομικό όσο και σε επίπεδο τάξης και σχολείου.

**Συμβουλές σε εκπαιδευτικούς.** Ενημερωθείτε για το φαινόμενο του σχολικού εκφοβισμού, κάντε άμεση και αυστηρή παρατήρηση αμέσως μετά το περιστατικό, αξιοποιήστε τη «δύναμη» του παιδιού που ασκεί βία σε θετικές συμπεριφορές, δώστε την απαραίτητη σημασία σε αυτά που σας λένε τα παιδιά και παρατηρήστε τις σχέσεις των μαθητών σας. Εάν αντιληφθείτε ότι κάτι συμβαίνει μιλήστε και με τα δυο παιδιά ιδιαιτέρως και ξεχωριστά, βάλτε αυστηρά όρια στη συμπεριφορά τους, αναπτύξτε δραστηριότητες που θα επιτρέψουν την δημιουργία κλίματος ευχαρίστησης και ομαδικότητας, μην τιμωρήστε το παιδί που ασκεί εκφοβισμό, απλώς περιορίστε το σε σχέση με τους υπόλοιπους, αποενοχοποιήστε το παιδί που βιώνει εκφοβισμό και μην επιδιώξετε τη «συμφιλίωση» των δυο παιδιών, γιατί ενέχει κινδύνους επαναθυματοποίησης.

**Ενέργειες του εκπαιδευτικού για την πρόληψη του εκφοβισμού στα σχολεία.** Για την πρόληψη του εκφοβισμού και της βίας στο σχολείο ο εκπαιδευτικός πρέπει να συζητά με τους μαθητές για τα δικαιώματά τους, τους κανόνες συμπεριφοράς στο σχολείο και τους τρόπους αντιμετώπισης του εκφοβισμού και της βίας στο σχολείο,να παρέχει από νωρίς στους μαθητές κατάλληλους τρόπους έκφρασης της επιθετικότητας (όπως τα αθλήματα, οι τέχνες κτλ.) και ανάλογες ευκαιρίες για επιτεύγματα και καταξίωση, να ενισχύει τη φιλία μεταξύ των μαθητών και να αναδεικνύει την αλληλεγγύη της παρέας των φίλων ως το πλέον κατάλληλο μέσο για την αντιμετώπιση περιστατικών εκφοβισμού και βίας στο σχολείο,να ευαισθητοποιεί τους γονείς για το πρόβλημα, στις ατομικές και στις ομαδικές συνεργασίες,να αντιμετωπίζει τις αιτίες απομόνωσης και περιθωριοποίησης μαθητών,να δείχνει ιδιαίτερο ενδιαφέρον για την ένταξη στη σχολική ομάδα των νεοφερμένων μαθητών ή των μαθητών με ειδικά προβλήματα και ανάγκες,να ασκεί ουσιαστική εποπτεία των χώρων του σχολείου στους οποίους πιθανολογείται εκδήλωση εκφοβισμού και βίας μεταξύ των μαθητών.

**Ενέργειες του εκπαιδευτικού για την αντιμετώπιση των περιστατικών εκφοβισμού.** Ο εκπαιδευτικός για την άμεση αντιμετώπιση περιστατικών εκφοβισμού και βίας στο σχολείο πρέπει να διαβεβαιώσει το παιδί-θύμα ότι «δεν ευθύνεται το ίδιο για ό,τι έχει συμβεί», να του θυμίσει ότι το νοιάζεται και ότι ο εκπαιδευτικός μπορεί να το προστατεύει, να του πει ότι τα πράγματα μπορούν να αλλάξουν μόνο αν «σπάσει η σιωπή» και να εξηγήσει ότι η κοινοποίηση των περιστατικών εκφοβισμού και βίας στο σχολείο δεν αποτελεί «κάρφωμα», να συζητήσει το γεγονός στην ομάδα τάξης ως κάτι σοβαρό και ως ευθύνη όλων, να κινητοποιήσει την αλληλεγγύη των μαθητών, να προτείνει στο παιδί και στην ομάδα τάξης πρακτικούς τρόπους για την αντιμετώπιση δύσκολων καταστάσεων, να ενημερώσει αμέσως τους γονείς του παιδιού, να ενημερώσει παράλληλα την ομάδα των εκπαιδευτικών και το διευθυντή του σχολείου, και εάν κρίνεται αναγκαίο, να ζητήσει τη βοήθεια ενός ειδικού ψυχικής υγείας.

**Στρατηγικές αντιμετώπισης της επιθετικής συμπεριφοράς.** Αγνοούμε την ακατάλληλη συμπεριφορά του παιδιού όσο αυτή δεν φαίνεται να προκαλεί σοβαρό πρόβλημα στη μαθησιακή διαδικασία, κάνουμε συστηματική και συνεχή παρατήρηση του συγκεκριμένου παιδιού**,** διατηρούμε επικοινωνία με την οικογένεια του παιδιού,αποφασίζουμε τις στρατηγικές οι οποίες θα επιφέρουν και τις αναμενόμενες αλλαγές**,** επιλέγουμεσυγκεκριμένες στρατηγικές διαχείρισης της περίπτωσης**,** προσφέρουμε στα παιδιά ένα αναπτυξιακά κατάλληλο πρόγραμμα δραστηριοτήτων**,** ενθαρρύνουμε την επιθυμητή συμπεριφορά κάθε φορά που αυτή εμφανίζεται και επικεντρώνουμε και αναθεωρούμε τον τρόπο οργάνωσης του χώρου της τάξης ώστε να αποτρέπει την έκφραση επιθετικών συμπεριφορών και να ενθαρρύνει την έκφραση θετικών συμπεριφορών.

**Βιβλιογραφία**

Bouchard, C, Clarkson, M. & Tessier, R. (1996). Méthodes. In C. Lavallèe, M. Clarkson et L. Chenard (dir.), *Conduites* á *caractère violent dans la résolution de conflits entre proches, Québec*. Enquête sociale et de santé 1992-1993, chapitre 1, 7-20.

Caplan R., Shields WD, Mori L., Yudovin S. (1991). *Middle childhood onset of interictal psychoses: case studies*. *Journal of the American Academy of Child and Adolescent Psychiatry* *30*: *893*–*6*.

Coie, J. D., Dodge, K. A., Terry, R. and Wright, V. (1991), The Role of Aggression in Peer Relations: An Analysis of Aggression Episodes in Boys' Play Groups. Child Development, 62: 812–826.

Goodenough, F. L., & Anderson, J. E. (1931). Experimental child study.

Hasan, Drolet, & Paquin (2003). «Les conduites violentes chez les enfants de 3 à 6 ans: comprendre pour mieux intervenir», *Reflets*, 9(1), 150-177.

Ladd, G. W., & Kochenderfer-Ladd, B. (1998). Parenting behaviors and parent– child relationships: Correlates of peer victimization in kindergarten? *Developmental Psychology, 34,* 1450–1458.

Monks, C., Ortega Ruiz, R., & Torrado Val, E. (2002). Unjustified aggression in preschool. *Aggressive behavior*, *28*(6), 458-476.

Smithmyer, C. M., Hubbard, J. A., & Simons, R. F. (2000). Proactive and reactive aggression in delinquent adolescents: Relations to aggression outcomes expectancies. *Journal of Clinical Child Psychology, 29*(1),86-93.

Olweus, D. (1993). *Bullying at school: What we know and what we can do*. Oxford, UK: Basil Blackwell.

http://www.e-abc.eu/gr/

http://www.epsype.gr/